**PROTOTIP**

*LARISA BĂLAN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un contur inedit, cu linii fine

Defineau un vis cu forme nete,

Într-o realitate imediată,

Pe care o simţeam printre degete, pensule, crete.

Ochii stăteau atârnaţi

Ca două diamante negre:

Atât de rare, atât de perfecte...

Genele măturau obrajii

Cuprinşi de lacrimi de dor,

Şterse şi reşterse de sute de ori,

Dar care-au săpat pielea în valuri ce încă mă dor.

Pleoapele se închideau treptat şi lent,

Aşa în starea lor de nemişcare...

Şi parcă mă durea mai tare,

Căci simţeam că-ncep să visez,

Dar mă trezeam brusc din reverie

Când mă murdăream de culori...

Buzele roşii ca adâncurile unei flăcări

Şopteau blesteme, stropindu-mă cu nuanţe...

Oh! De câte ori ţi-am spus să nu mă mai pictezi?

Surâsul viclean răsărea

Din pielea hârtiei îngălbenite de timpuri...

Simţeam cum începe să respire un cap, un portret,

Un desen conturat de-o mână fără talent.

Am început să mă uit îngrozită,

Prinzându-mi faţa între mâini...

Ce delir, ce ameţeli, câte defecte,

Găsind în jur cum te-am pictat d-un milion de ori.

Şi vorbeai cu mine în mii de limbi neştiute,

Vorbeai prin toate inimile tale mute,

Despre iubiri şi despre-ale lebedelor cântări.

Am dat perdeaua la o parte

Să intre lumină,

Să-ţi tacă umbra divină...

... O formă fără fond.

Am vărsat culorile toate

Şi ţi-am spus, dragă chip îngrădit!

În astă lume, dragostea e vid,

Te şterge, te rupe, te sugrumă!

Scutură-ţi inima de praf,

De pulbere de vise,

Căci vei rămâne mereu un carton găurit.

Te ştiu, te cunosc, te-am găsit,

Dar te şterg, te rup, te sugrum,

Căci eşti o furtună catastrofală

Imprimată pe sufletul meu într-o pictură murală.

Nu-ţi face griji!

Dacă vreau, pot să-l văruiesc!

Iar tu ai rămâne cel mult

O pictură stradală...

Într-o zi am să-mi scot sufletul din piept

Şi-o să-l pun la uscat pe şevalet,

O să-l modelez, o să-l pictez

Până când o să iasă artă...

Şi-o să fie atârnat d-un cui

Într-un nevizitat muzeu,

Cu descriere în stânga-jos: „Capodoperă”

Aşa cum nu eşti nici tu,

Nu sunt nici eu...

Când lumina a pătruns prin geam

M-am uitat într-o oglindă spartă

Şi-am văzut cum în vene îmi aleargau catecolamine...

Nici nu mi-am dat seama-n tot acest timp,

Că de fapt vorbeam cu mine...